LEPIN PADAHK AUDAPAN KAN.
31.
Iet kan mahsen me inen Nanmwarki Lemuel kaweidki ih: 
“Kowe nei pwutak kompoake, pasapengpen ei kapakap akan. Dahme I pahn ndahwei? 
Ke dehr kauwehla mwahl omw kehl rehn lih akan oh kesehkihla mwahl noumw mwohni lih; pwe irail me kesedier nanmwarki kan. 
Rong, lao Lemuel. Nanmwarki kan sohte konehng re en konote wain de kamam sakau kehlail. 
Ni ar kin konote sakau, re kin meliehla kosonned akan oh pohnsehsehla pwungen aramas paisuwed kan. 
Sakau kehlail iei kenen aramas akan me pahn melahr, oh ong irail kan me pahtoulahr kowahlap. 
Irail en nim oh manokehla ar paisuwed oh pahtou. 
“Ke en mahsen ni mwaren irail kan me sohte kak lokaiahki pein irail. Apwalih pwungen aramas koaros me sohte kak diar sawasaparail. 
Mahsen ni mwararail oh wia sounkopwung pwung men. Apwalih pwungen me semwehmwe kan oh me anahne sawas akan.” 
Lih pwopwoud me keieu koahiek men, kesempwalsang takai kesempwal akan; ahpw ia duwen eh nohn apwal en diar emen me duwehte met. 
Eh pwoud kin likih; eri, e sohte pahn semwehmwehla. 
Erein eh momour, lih menet kin wia mwahu ong eh pwoud, e sohte kin kansensuwedihada. 
Lih menet kin soupisengki en wiahda likou wunen sihpw oh pil likou linen. 
Lih menet kin wadohng nan imwe kisin mwenge sang wasa doh, rasehng sohp en netinet kan. 
E kin pirida nin sohrahn pwe en kaunopada kisin mwenge ong eh peneinei, oh padahkihong eh lidu kan dahme re en kin wia. 
E kin rapahkihda sahpw oh pwainda, oh kin wiahkihda mwetin wain mwohni me pein ih koadoahkihada. 
E kin kehlail, men wia doadoahk, oh paliwar kehlail. 
E kin wehwehki kesempwal en dipwisou kan me e kin wiahda, oh e pil kin wia eh doadoahk nipwong. 
E kin pein wiahda eh dereht oh dehkada eh likou. 
E kin kisekise me semwehmwe kan oh me anahne sawas akan. 
E sohte kin nsenohki ahnsoun kopou, pwehki eh peneinei kin ahneki likou mosul. 
E kin wiahda kidipen madres kan, oh likawihada likou linen me poh ntahnmwel lingan. 
Eh pwoud ohl ndand men, iei ih emen me lapalap en kahnimwo. 
E kin wiahda likou oh pirapir, oh netikihong sounnetinet kan. 
E kin kehlail oh waun, e sohte kin masak dahme pahn wiawi mwuhr. 
Eh lokaia me maledek oh kin diren loalokong. 
Ahnsou koaros lih menet me soupisek, e kin mwasamwasahn anahn kan en eh peneinei. 
Nah seri kan kin kasapalkalahnganohng, oh eh pwoud pil kin kapikapinga. 
Pein ohlo ahpw kin nda, “Lih tohto me mwahu, a kowe me keieu mwahusang irail koaros.” 
Poh komwokomw me widingan, oh lingan kin sohrala, ahpw lih emen me kin lemmwiki KAUN-O uhdahn pahn ndandla. 
Koaros en kapingkihong uwen me konehng ni eh wiewia kan. Me konehng lih menet en ndand mwahu mwohn mesen aramas akan koaros. 
