MELKAHKA KAN.
2.
Dahme wehi kan koasoakoasone re en ketiwohkihla? Dahme aramas akan wiewiahki arail koasoandi so-katepe? 
Ar nanmwarki kan kahngohdilahr; ar kaun akan koasoakoasone nanpwungarail re en uhwong KAUN-O oh pil uhwong sapwellime nanmwarki me e ketin piladahr. 
Re ahpw nda, “Kitail kasaledengkitailla sang pahn ara kosonned, oh keseweisang kitail ara manaman.” 
KAUN-O ahpw ketin kiparamat sang nan mwoale nanleng, oh ketin kumwuski arail koasoandi kan. 
Ih eri ketin engiengda oh mahseniong irail, oh kamasangkinirailda sapwellime engieng. 
E ketin mahsanih, “I kasapwiladahr nei nanmwarki pohn ei dohl sarawio Saion.” 
Nanmwarkio ahpw mahsanih, “I pahn kasalehda dahme KAUN-O ketin mahsanih. KAUN-O mahsanihong ie: ‘Kowe nei pwutak; rahnwet I wialahr semomw. 
Peki rehi, a I pahn kihong uhk wehi kan koaros; oh ke pahn limankihla sampah pwon. 
Ke pahn kauwehkinirailla sokon mete; ke pahn kamwereirailpeseng duwehte omw kin pwalangpeseng dahl pleit.’” 
Eri, kumwail nanmwarki kan, kumwail rong ie; kumwail kaunen sampah kan, kumwail rong duwen met: 
Kumwail papah KAUN-O ni lammwin; kumwail rerrer 
oh poaridihsang; pwe e dehr ketin mwadang engiengda, oh kumwail pahn mwadangete mehkihla. Meid pai irail koaros me kin wiahki KAUN-O sileparail. 
