2 SAMUEL.
22.
Iet koul me Depit ketin koulkihong KAUN-O ni rahn me e ketin kapitasang ih Sohl oh sapwellime imwintihti teiko: 
KAUN-O me silepei; ih me kelepei kehlail. 
Ei Koht me silepei, I kin nekinek mwahu pahn kupwure. E kin ketin pereiehla duwehte mehn sansar ehu; e kin ketin doareiehla oh kin ketin nekinekid ie. Ih me ei sounkomour; e kin ketin apwahpwalih ie oh sinsile ie sang me suwed. 
I kin likweriong KAUN-O, e ahpw kin ketin doareiesang ei imwintihti kan. Kapinga KAUN-O! 
Iloak en mehla lelieier, iloak en meninkauwo koaduhpwalihiedier. 
Keper en mehla lelieier; oh sousou lidipiedier. 
Nan ei apwal I ahpw likweriong KAUN-O; I likwerih ei Koht pwe en ketin sewese ie. E ahpw ketin karonge ngilei nan tehnpese; e karongeier ei likwer en pek sawas. 
Sampah eri rerada oh itikekda; poahsoan en lahng ahpw mwekidida oh rerada, pwehki Koht ketin engiengdahr! 
Ediniei kusieisang nan sapwellime keinuhnu, mpwulen kisiniei oh mwoalus sang nan doauase. 
E ketin ritingada pahnlahng oh ketidihdo ket pohn depwek toantoal ehu. 
E ketin pihrdi ket pohn kerup kei, e ketin pihrki pehnpihr en kisinieng. 
E ketin perehkihla pein ih rotorot; depwek mosul kei, me diren pihl, kapilpene ih; 
mwoalus mwehl pil kin lulda sang ni lioal mwowe. 
KAUN-O eri ketin kapitie laudida rasehng ngirisek en nansapwe sang pahnlahng; kapitien Koht Wasa Lapalap ahpw sansalada. 
E ahpw ketin kadar sapwellime arep ko oh katangapeseng sapwellime imwintihti ko; e ahpw ketin pwakihkinirailla piripir en sapwellime lioal. 
Nan kepin madau sansalada, oh poahsoan en sampah kan iang pwarada, ni ahnsou me KAUN-O ketin angiangihada sapwellime imwintihti kan, oh kapitie laudida nan sapwellime engieng. 
KAUN-O ahpw ketin kapahdihdo lime sang nanleng oh ketin koliehda; oh ketin waikiehda sang nan kepin madau. 
E ketin kapitiesang ei imwintihti kan, oh sang irail koaros me kin kailongkin ie— re me nohn kehlail sang ie. 
Re mahweniong ie ni ahnsou me I mihla nan apwal, ahpw KAUN-O ketin sileiehdi. 
E ketin seweseiehda nan ei apwal; e ketin doareiehla pwehki eh kupwurperenkin ie. 
KAUN-O ketin katingih ie pwehki ei kin wia dahme pwung; e kin kupwuramwahwih ie pwehki eh sohte dipei. 
I peikiong kosonned en KAUN-O; I sohte sohpeisang ei Koht. 
I kapwaiada sapwellime kosonned kan koaros; I sohte kauwehla sapwellime mahsen kan. 
E mwahngih duwen ei mwakelekel, duwen ei kin kadohwansang ie wiewia sapwung kan. 
Iei me e ketin katingih kin ie pwehki ei kin wia dahme pwung, pwe e ketin mwahngih duwen eh sohte dipei. 
Maing KAUN, komwi kin ketin loalopwoat ong irail kan me kin loalopwoat ong komwi; komwi kin ketin kupwur mwahu ong irail kan me kin unsek. 
Komw kin kupwur mwakelekel ong irail kan me kin mwakelekel, ahpw kin kupwur toutou ong me suwed kan. 
Komw kin ketin doarehla me aktikitik kan, oh kin ketin katikitikihala me aklapalap akan. 
Maing KAUN, komwi me kamarainpei; komwi ketin kasarehsang ei rotorot. 
Komw ketin kakehleiehda pwe I en mahweniong ei imwintihti kan oh ketikihong ie manaman pwe I en kak powehdi arail kelen mahwen kan. 
Koht menet—ia uwen deilahn wiepen nin lime kan, ia uwen likilik en sapwellime mahsen kan! E rasehng mehn sansar ehu ong irail kan me kin rapahki sileparail reh. 
KAUN-O kelehpw me Koht; Koht kelehpw me soundoarepatail. 
Koht menet, iei kelepei, e kin ketin sinile elei kan sang apwal akan. 
E ketikihong ie nehi kat en marahra duwehte tie; e kin ketin sinsile ie pohn nahna kan. 
E ketin kaiahneiedahng ni mahwen, pwe I en kak doadoahngki kesik ketieu me keieu kelail. 
Maing KAUN, komw kin ketin sinsile ie oh doandoare ie; sapwellimomwi sawas me kin kalinganeiehla. 
Komwi me ketin sileiehdi pwe I en dehr lohdi, oh I sohte mwahn pwupwudi. 
I patohwan pwakihier ei imwintihti kan oh koliraildi; I sohte kin tokedi I lao kamwomwirailla. 
I keseiraildi, re ahpw sohla kak uhda; re wonohnehr nanpwel mwohn mesei kat. 
Komwi me ketin kakehleiehda pwe I en kak mahwen oh ketikihong ie I en powehdi ei imwintihti kan. 
Komwi me ketin kupwurehda ei imwintihti kan pwe re en kin tangasang ie; I kamwomwala irail kan me kin kailongkin ie. 
Re kin repensawasseli, ahpw sohte emen me kin doareirailla; re kin likweriong KAUN-O, ahpw e sohte kin ketin sapeng irail. 
I tiakirailpeseng, re ahpw duwehla pwelpar; I kin sok pohrail rasehng ei kin sok nan pwelmatak en nanial akan. 
Komwi ketin doareiesang nei aramas kahngohdi kan komwi ketin koasoanehdi I en kaunda wehi kan; aramas ekei me I sohte ese, met wialahr ei ladu. 
Mehn liki kan kin poaridi mwohi; ni ar kin rong ngilei, re kin peikiong. 
Re kin nan kapehd tikitikla oh rerrer kohieisang nan arail kelen mahwen kan. 
KAUN-O ketin ieias! Kaping ong ei soundoar! Kumwail lohkiseli roson en Koht me ketin doareielahr! 
Ih me ketin kupwurehda I en powehdi ei imwintihti kan; ih me ketin kalowehdiong wehi kan pahn ei manaman 
oh ketin doareiesang ei imwintihti kan. 1 Maing KAUN, komwi me kin ketin kupwure ie pwe I en powehdi ei imwintihti kan, oh ketin silehsang ie aramas lemei kan. 
I pahn kapinga komwi nanpwungen wehi kan; I pahn kokoulkihong komwi koulen kaping. 
Koht ketikihong sapwellime nanmwarkio en kin powehdi; e ketin kasalehda sapwellime limpoak poatopoat ong me e ketin piladahro, ong Depit oh kadaudoke kan kohkohlahte. 
