SOHP.
36.
Kanengamahiong ekis mahs oh rong ie, rong dahme I pahn patohwan ni mwaren Koht. 
I ese soahng tohto oh I pahn doadoahngki dahme I ese pwe I en kasalehda me Koht, me ketin kapikiehdao, me pwung. 
Sohte mehkot me I pahn patohwanohng komwi pahn likamw; ohl loalokong mehlel men me patopato mwohmwi. 
Ia uwen roson en Koht! E sohte kin ketin kalahdeki emen; sohte mehkot me e sohte ketin mwahngih. 
E sohte kin ketin mweidohng me dipan akan en mour werei, oh e kin ketin kupwurehki me semwehmwe kan pwuhng. 
E kin ketin sinsile me pwung kan; e kin ketin mweidohng irail en kaunda wasa duwehte nanmwarki kan oh kupwurehda pwe re en waunla kohkohlahte. 
Ahpw ma aramas kin selikihdi sel mete, wie lokolongki mehkan me re wiadahr, 
Koht kin ketin kasalehiong irail diparail kan oh ar aklapalap. 
E kin ketin kupwurehda pwe re en rong sapwellime kapehm kan pwe re en sohpeisang me suwed. 
Ma re pahn peikiong Koht oh uhpah, re pahn paiamwahu oh popohl. 
Ahpw ma soh, re pahn mehla nan ar pweipwei oh kotehla piletik me kolahng nan sapwen me melahr akan. 
Irail kan me sohte ar Koht kin lingeringer poatopoat, oh mehnda ma re ale lokolok, ahpw re sohte kin kapakap oh peki sawas. 
Re kin mehla ni ar wie pwulopwulte, oh ohkihla kowahlap mour kanamenek. 
Ahpw Koht kin ketikihong aramas lokolok pwehn wia padahk ehu ong irail, oh ketin doadoahngki apwal pwehn kamwakidada kapehdirail kan. 
Koht ketikihsang komwi nan apwal, oh ketin mweidohng komwi en pereperenki omwi paiamwahu; omwi tehpel direkihla kisin tungoal akan. 
Ahpw met, komw aleier lokolok me konehng komwi. 
Komwi kanahieng pwe komwi dehr lohdi pahn pweipwei sapwung, de kepwehpwe en kahrehiong komwi en pwupwula. 
E sohte pahn wia kamwahu ehu ong komwi en peki sawas; omwi kehl koaros met solahr kak sewesei komwi. 
Komw dehr kasik pwohng en leledo, ni ahnsou me wehi kan pahn ohla. 
Kanahieng dehr sohpeiong me suwed; komwi aleier lokolok pwehn sinsilei komwi sang me suwed. 
Tamataman ia uwen lapalap en sapwellimen Koht manaman; iei ih sounpadahk me keieu lapalap sang koaros. 
Sohte me kak patohwanohng Koht dahme e pahn ketin wia de kapwukohneki me ih me wiewia me suwed. 
Kapingpen sapwellime wiewia kan kin wiawi ahnsou koaros; komwi uhdahn pahn pil kapinga ih. 
Aramas koaros kilangehr wiepen nin lime kan; ahpw kitail kin kilangete sang wasa doh. 
Kitail sohte kak wehwehkihla sapwellime lapalap ni unsek de tohtohn sapwellime sounpar akan. 
Iei ih Koht me kin ketikihsang pilen sampah oh kawekiong ni dingiding en keteu. 
E kin ketin kamwerehdihsang keteu nan depwek pwehn kalamwurih aramas koaros. 
Sohte me wehwehki mwomwen mwekid en depwek kan de mwomwen ngirisek en nansapwe nan depwek, wasa me Koht kin ketiket ie. 
E kin ketikihdo piripir en lioal wasa koaros nan depwek, ahpw kepin nan madau kin wie rotorotete. 
Met iei duwen eh kin ketin katungoale aramas oh ketikihdo reken kisin tungoal. 
E kin ketin kolekihdi nin lime piripir en lioal, oh ketin mahsanihong en kolahng wasa me e kupwurki. 
Nansapwe kin pakairkihdo melimel me kohkohdo, oh kou kan kin ese me e pahn melimel. 
