MELKAHKA KAN.
115.
Maing KAUN, lingan uhdahn pahn kowohng komwihte, e pahn kowohng komwihte, a kaidehk ong kiht, pwehki sapwellimomwi limpoak poatopoat oh loalopwoat. 
Dahme tohn wehi teikan kin idengki reht, “Ia amwail Kohten?” 
Atail Koht kin ketiket nanleng; e ketin wiewia mehkoaros me e kin ketin kupwurki. 
Arail koht akan me kin wiawihkihda silper oh kohl, re uhdahn wiepen pehn aramaste. 
Mie ewerail, re ahpw sohte kak lokaia, mie masarail, re ahpw sohte kak kilang wasa, 
mie salengarail, re ahpw sohte kak rong wasa, mie tumwarail, re ahpw sohte kak ned mehkot. 
Mie pehrail, re ahpw sohte kak doahke mehkot, mie nehrail, re ahpw sohte kak alu; sohte ngihl ehu kak kohda sang nan kapinwararail kan. 
Me kin wiahda koht likamw pwukat, oh pil likih irail re en duwehla dikedik en eni kan me pein irail wiadahr. 
Kumwail aramas en Israel kan, kumwail likih KAUN-O. Ih me sawasapamwail, oh silepamwail. 
Kumwail sapwellimen Koht samworo kan, kumwail likih KAUN-O! Ih me sawasepamwail, oh silepamwail. 
Kumwail koaros me kin kaudokiong KAUN-O, kumwail likih. Ih me sawasapamwail, oh silepamwail. 
KAUN-O kin ketin tamataman kitail oh e pahn ketin kupwuramwahwih kitail; e pahn ketin kupwuramwahwih aramas en Israel kan oh pil sapwellimen Koht samworo koaros. 
E pahn ketin kupwuramwahwih koaros me kin wauneki ih, me lapalap oh pil me tikitik kan. 
KAUN-O en ketin kupwurehkin kumwail seri— kumwail oh pil kadaudokamwail kan! 
KAUN-O en ketin kupwuramwahwih kumwail, ih me ketin kapikada nanleng oh sampah. 
KAUN-O kelehpw me ketin sapwellimaniki nanleng, a sampah e ketikihong aramas akan. 
Me mehlahr akan sohte kin kapinga KAUN-O, pil me kin kohdilahng nan sapwen me mehlahr akan sohte kin kapinga. 
A kitail me momour kan, kitail pahn kapingkalahngan ong ih met oh pil kohkohlahte. Kapinga KAUN-O! 
